《渡江云 赠文道希》
清代·沈曾植

十分春已去，孤花隐叶，怊怅倚阑心。客游今倦矣，珍重韶光，还共醉花阴。

长亭短堠，向从来雨黯烟沈。人何处，匣中宝剑，挂壁作龙吟。

登临。秦时明月，汉国山河，尽云寒雁噤。行不得鹧鸪啼晚，苦竹穿林。

寻常总道归帆好，者归帆愁与潮深。苍然暮，高山流水鸣琴。

作者简介：沈曾植（1850--1922），浙江嘉兴人。字子培，号巽斋，别号乙盫，晚号寐叟，晚称巽斋老人、东轩居士，又自号逊斋居士、癯禅、寐翁、姚埭老民、乙龛、余斋、轩、持卿、乙、李乡农、城西睡庵老人、乙僧、乙穸、睡翁、东轩支离叟等。他博古通今，学贯中西，以“硕学通儒”蜚振中外，誉称“中国大儒”。